### Resume

Danny Jacobsen har anmodet om at udtræde af byrådet i forbindelse med byrådsmødet den 23 november 2022, da byrådsarbejdet ikke længere er foreneligt med arbejdet i Folketinget. Byrådet skal endvidere træffe beslutning om, hvorvidt betingelserne for, at René Olesen anses for valgbar, er opfyldte.

### Sagsfremstilling

Danny Jacobsen har anmodet om at udtræde af byrådet i forbindelse med byrådsmødet den 23 november 2022, da byrådsarbejdet ikke længere er foreneligt med hans arbejde i Folketinget.

Følgende fremgår af lov om kommunale og regionale valg:

§ 103. Et medlem skal efter anmodning fritages for sit medlemskab, såfremt medlemmet på grund af sin helbredstilstand, varetagelse af andet offentligt hverv, forretninger eller lignende har rimelig grund til at ønske sig fritaget for medlemskabet.

Stk. 2. Afgørelse om, hvorvidt en anmodning efter stk. 1 skal imødekommes, træffes af kommunalbestyrelsen henholdsvis regionsrådet.

Stk. 3. Afslag på anmodning om fritagelse efter stk. 1 kan indbringes for økonomi- og indenrigsministeren af det pågældende medlem senest 14 dage efter, at afslaget er givet.

§ 104. Når et medlem i valgperiodens løb udtræder eller dør, indtræder vedkommende stedfortræder efter reglerne i § 91 i det pågældende medlems sted.

Når et medlem udtræder af byrådet i løbet af valgperioden, indtræder den stedfortræder, der i følge valgopgørelsen står øverst på stedfortræderlisten for den kandidatliste, som Danny Jacobsen blev valgt på. René Olesen er nr. 1 på stedfortræderlisten. Dette gælder også i en situation som denne, hvor både Danny Jacobsen og René Olesen har skiftet parti.

Danny Jacobsen er valgt til følgende poster:

* Voksenudvalget
* Arbejdsmarkedsudvalget
* Sundheds- og Forebyggelsesudvalget (Næstformand)
* Handicaprådet
* Frivilligrådet
* Hjemmeværnets Distriktsudvalg
* Bestyrelsen for Vejle Spildevand A/S (Formand)
* Bestyrelsen for Vejle Erhvervshavn
* Taksationskommissionen, oprettet efter lov om offentlige veje
* Skatteankenævn
* Valgbestyrelsen for kommunalvalg
* KL delegeretmøde
* Velfærdsteknologirådet

René Olesen vil dog ikke kunne indtræde i skatteankenævnet. Dette skyldes at han som medlem af skatterådet ikke tillige kan være medlem af skatteankenævnet, jvf. skatteforvaltningslovens §15. Der skal derfor indstilles en anden til skatteankenævnet.

Der henvises til § 103 i lov om kommunale og regionale valg, samt til § 15 og § 28 i lov om kommunernes styrelse.

### Borgmesteren indstiller,

|  |  |
| --- | --- |
| at | Byrådet godkender, at Danny Jacobsen fritages for sine kommunale hverv med virkning fra og med den 23. november 2022, og |
| at | René Olesen anses som valgbar og fra og med den 23. november 2022 indtræder i Byrådet, og |
| at | Byrådet tager til efterretning, at René Olesen indtræder i de ovennævnte poster, og |
| at | Byrådet vælger hvem der skal indstilles til skatteankenævnet. |

### Beslutning

Godkendt.

Byrådet valgte at indstille Ronny Kjeldsen til skatteankenævnet.